《秧马歌和萧养吾》
元代·刘诜

天门龙驹来贰师，朝燕暮越千里姿。折旋蚁封乃不可，彼固信里非吾宜。

江南二月秧事急，水田千亩肩雁随。壁间木马忽湔沸，歘若起废逢明时。

背轻腹滑骑不蹶，昂昂首尻过高犁。方畦曲畎翠分路，意会规矩无差池。

平生刍豆了不愿，独以筋力充人饥。骊黄不形牝牡混，踶齧俱泯儿童嬉。

东家少年轻稼穑，千金市骏穷所之。看花九州誇疾走，世路险远难为期。

不如田家水土熟，与汝老大长相知。借汝袯襫覆尘坌，锦鞯青络非汝思。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。